ריס וית'רספון

ביוגרפיה

וית'רספון נולדה בניו אורלינס, לואיזיאנה, לג'ון וית'רספון, מנתח מג'ורג'יה, שגדל בנשוויל, ולבטי ריס, אחות במקצועה מהארימן, טנסי. לטענתה היא צאצאית ישירה של ג'ון וית'רספון, אחד החותמים בהכרזת העצמאות של ארצות הברית, ונשיאה השישי של אוניברסיטת פרינסטון. בשל עבודתו של אביה בצבא ארצות הברית, בויסבאדן שבגרמניה, היא התגוררה במקום במשך ארבע שנים בילדותה. לאחר שובה לארצות הברית, התגוררה בנשוויל, שבטנסי. לאחר סיום לימודיה התיכוניים התקבלה וית'רספון לאוניברסיטת סטנפורד שם למדה ספרות. לאחר שנה עזבה את לימודיה כדי לפתח קריירת משחק.
ביום הולדתה ה-21, ב-21 במרץ 1997, פגשה וית'רספון את השחקן ראיין פיליפה. בדצמבר 1998 הם התארסו, וזמן קצר לאחר מכן שיחקו יחדיו בסרט "משחקי פיתוי". ב-5 ביוני 1999 הם נישאו בצ'ארלסטון שבדרום קרוליינה והתגוררו בברנטווד, קליפורניה. לוית'רספון שני ילדים מפיליפה.
ב-30 באוקטובר 2006 וית'רספון ופיליפה החליטו להפרד לאחר שבע שנות נישואין. וית'רספון חזרה לצ'ארלסטון כדי להיות קרובה למשפחתה ורשמה את שני ילדיה לבתי ספר מקומיים. היא הכירה את השחקן ג'ייק ג'ילנהול בסרט חקירה מעבר לקווים בשנת 2007 והשניים הפכו לזוג. בדצמבר 2009 הם נפרדו. במרץ 2011 היא נישאה בשנית לסוכן השחקנים ג'ים טות'. בספטמבר 2012 נולד בנם המשותף של וית'רספון וטות'.

קריירה

וית'רספון החלה את קריירת המשחק שלה בפרסומות מקומיות. תפקידה הראשון כשחקנית קולנוע היה בסרט הטלוויזיה Wildflower משנת 1991, אשר ביימה דיאן קיטון. באותה שנה, השתתפה בסרט "האיש על הירח". הסרט היה הבסיס לקרירה קולנועית מצליחה, אשר נעה בין תפקידים קומיים לדרמטיים.
בשנת 1993 השתתפה בסרטים "מקום רחוק" ו"ג'ק הדוב", ושנה מאוחר יותר בסרט "לא דופק חשבון". בשנת 1996, השתתפה לראשונה בשני סרטים בולטים יותר- "פחד", בו גילמה את חברתו של מרק וולברג, ו"דרך לחופש". לאחר הופעות בשני סרטים פחות ידועים, "סודות אפלים" ו"משלוח לילי", השתתפה וית'רספון בשנת 1998 בסרט "פלזנטוויל", אשר זכה להצלחה גדולה. שנה מאוחר יותר, השתתפה בשלושה סרטים: "משחקי פיתוי", "התוכנית" ו"בחירות". על תפקידה בסרט "בחירות" קיבלה שבחים רבים, ואף הייתה מועמדת עליו לפרס גלובוס הזהב.
בעקבות פרסומה, השתתפה וית'רספון בשנת 2000 בשני פרקים בסדרה "חברים", כאחותה של רייצ'ל (ג'ניפר אניסטון) ג'יל. באותה שנה שיחקה בשני סרטים נוספים- המותחן "אמריקן פסיכו", והקומדיה "שטן על הזמן". בשנת 2001, גילמה וית'רספון את אחד התפקידים המזוהים עימה יותר מכל- דמותה של אל וודס בסרט "לא רק בלונדינית". הסרט זכה להצלחה גדולה בקופות, וזיכה את וית'רספון במועמדות נוספת לפרס גלובוס הזהב. כעבור שנה השתתפה בסרט "חשיבותה של רצינות", וכיכבה ב"אין כמו אלבמה". בשנת 2003 שיחקה בסרט "לא רק בלונדינית 2", אשר לא הצליח לשחזר את ההצלחה של קודמו. דבבה במפלצות נגד חייזרים. אחר כך היא שחקה באיך אתם יודעים.
בשנת 2004 כיכבה בדרמה התקופתית "יריד ההבלים", ובשנת 2005 בפנטזיה הקומית "זוג משמיים" לצד מארק רופאלו. באותה שנה, גילמה את אחד מתפקידיה המוכרים ביותר - דמותה של הזמרת ג'ון קרטר קאש בסרט "הולך בדרכי", המספר את סיפור חייו של הזמר ג'וני קאש. וית'רספון קיבלה שבחים רבים על משחקה בסרט, וזכתה עליו בפרס אוסקר, פרס גלובוס הזהב, פרס באפטה, ומספר פרסים נוספים.
בשנת 2013 שיחקה בסרט הפשע "קשר שטני" של הבמאי אטום אגויאן.
בשנת 2014 הפיקה והופיעה בדרמה הביוגרפית של ז'אן מארק וולה "הולכת רחוק" בתפקיד הסופרת שריל סטרייד, על תפקידה הועמדה וית'רספון בפעם השנייה בקריירה לפרס האוסקר לשחקנית הטובה ביותר.
ב-2017 החלה לשחק בסדרת הדרמה-קומית "שקרים קטנים גדולים" שיצר וכתב דייוויד אי קלי, אשר מבוססת על הרומן באותו שם ומשודרת ברשת HBO.